আসন্ন নির্বাচনে বর্তমান মুখ্যমন্ত্রী অখিলেশকে মুখ্যমন্ত্রী পদপ্রার্থী হিসেবে তুলে ধরা হবে কি না, তা নিয়ে বার বার ধোঁয়াশা তৈরি করেছেন মুলায়ম সিংহ যাদব। দীর্ঘ সময় নির্বাসনে কাটানোর পরে দলে ফিরে আসা  অমর সিংহের পরামর্শেই মুলায়ম এই সব সিদ্ধান্ত নিচ্ছেন বলে অখিলেশ অনুগামীদের দাবি। অমর সিংহ, শিবপাল যাদব এবং মুলায়মের দ্বিতীয়া  স্ত্রী সাধনা হাত মিলিয়ে অখিলেশকে হেনস্থা করার চেষ্টা করছেন বলে অভিযোগ উঠতে শুরু করে। সৎ মা সাধনার সঙ্গে অখিলেশের সম্পর্ক যে খারাপ, তা প্রকাশ্যে এসে যায় সম্প্রতি এক বিধায়কের লেখা চিঠিতে। উদয়বীর সিংহ নামে ওই বিধায়ক মুলায়মকে এক চিঠি লেখেন। অখিলেশের বিরুদ্ধে সৎ মা তুকতাক করছেন বলেও অভিযোগ তোলা হয় ওই চিঠিতে। এর পরে উদয়বীর সিংহ নামে সেই বিধায়ককে শনিবার সপা থেকে বহিষ্কার করা হয়। এবার তার পাল্টা জবাব দিলেন অখিলেশ। রবিবার কাকা শিবপাল যাদব এবং তাঁর ঘনিষ্ঠ আরও তিন মন্ত্রীকে মন্ত্রিসভা থেকে বরখাস্ত করে দিলেন তিনি। এ দিন দলের বিধায়কদের জরুরি বৈঠকে তিনি ঘোষণা করেন, অমর সিংহের ঘনিষ্ঠ কোনও ব্যক্তিকে তিনি ক্যাবিনেটে ঠাঁই দেবেন না। এখানেই সমস্যা মিটছে না। শিবপাল সিংহ যাদব-সহ মোট চার মন্ত্রীকে বরখাস্তের পরে সপার বিধায়কদের সঙ্গে আগামীকাল সোমবার বৈঠকের কথা মুলায়ম সিংহ যাদবের। সেখানে কী হবে জানা নেই। তবে এ দিন চার মন্ত্রীকে বরখাস্ত করে বাবা মুলায়মকে রীতিমতো চাপে ফেলে দিয়েছেন ছেলে অখিলেশ। রাজনৈতিক মহলের বক্তব্য, চূড়ান্ত সংঘাতের বার্তা দিয়ে অখিলেশ বুঝিয়ে দিলেন, আর কোনও আপস নয়।
এর আগেও শিবপাল যাদবকে একবার মন্ত্রিসভা থেকে বাদ দেন অখিলেশ। কিন্তু পরে মুলায়মের কথায় ফিরিয়েও নেন। এবার আর তেমনটা করতে পারবেন কি মুলায়ম? বড় প্রশ্ন উত্তরপ্রদেশের শাসক দলের অন্দরে। পারিবারিক এই লড়াইয়ে অখিলেশও একা নন। তাঁর সঙ্গে আছেন আর এক কাকা রামগোপাল সিংহ যাদব। কিন্তু সর্বশেষ পাওয়া খবরে সাংসদ তথা দলের সহ সম্পাদক রামগোপাল সিংহ যাদবকে দল থেক ছ‍’বছরের জন্য বহিষ্কার করে দিয়েছেন মুলায়ম সিংহ যাদব।